NSRI waarsku teen trekstrome wat meeste lewens eisArgieffoto ter illustrasie (Foto: Unsplash) Met vakansiegangers wat oor die feestyd na die kus stroom, het die Nasionale Seereddingsinstituut (NSRI) strandgangers opnuut gewaarsku om bedag te wees op trekstrome. Dit volg nadat drie mense, onder wie ’n tiener, die afgelope naweek dood is nadat ’n trekstroom die Noordstrand in Durban getref het. Volgens Craig Lambinon, woordvoerder van die NSRI, is trekstrome ’n sterk stroom water wat naby die strand vorm soos die golwe die strand bereik en weer terugtrek. Trekstrome is die grootste oorsaak van verdrinkings aan die kus en is op hul gevaarlikste tussen laag- en hoogwater. “Trekstrome is onvoorspelbaar en kan enige tyd van die dag vorm en op enige plek vorm, wat dus ’n groot gevaar vir strandgangers inhou. Met die vorming van trekstrome sal lewensredders gewoonlik strandgangers betyds waarsku en ook seker maak hulle swem in die veilige afgebakende gebied,” sê Lambinon. “Mense moet altyd na die lewensredders luister en ook ten alle tye tussen die afbakenings bly wat die lewensredders op die strand plaas. Indien daar nie ’n lewensredder teenwoordig is nie, moet mense dan eerder nie swem nie.” Omdat mense ook nie altyd die trekstrome betyds kan sien nie, het die NSRI onlangs ’n onskadelike groen kleurstof gebruik om trekstrome by Heroldsbaai en Wildernisstrand uit te lig. “Baie strande om Suid-Afrika het kragtige trekstrome wat ’n swemmer binne ’n paar minute van die strand kan wegtrek tot agter waar die golwe vorm,” sê Mike Vonk, bevelvoerder van die NSRI-stasie in Wildernis. Die NSRI was nie Saterdag ontbied met die trekstroomvoorval aan die Durbanse kus nie en kon nie daaroor kommentaar lewer nie. Volgens Msawakhe Mayisela, woordvoerder van die eThekwini-metro in Durban, moes 35 lewensredders die afgelope naweek ingespan word om ’n massareddingspoging uit te voer toe die trekstroom die Durbanse kus getref het. “’n Groot span paramedici moes boonop aandag gee aan die meer as 100 mense wat by die voorval betrokke was. Drie persone is deur paramedici dood verklaar terwyl 17 hospitaal toe vervoer is,” sê Mayisela. Die provinsiale regering het ’n dringende verslag van eThekwini se rampspanne aangevra en Nomusa Dube-Ncube, premier van KwaZulu-Natal, het gevra vir ’n volledige ondersoek. “Die besonderhede van die voorvalle is in hierdie stadium nog nie duidelik nie en ’n ondersoek is onderweg. Dit sal feitebevindings oor alle veiligheidsmaatreëls in hierdie ongeluk insluit,” het Dube-Ncube gesê. Die premier het opdrag gegee dat ondersteuning aan alle geraakte gesinne geprioritiseer word. “Die span van eThekwini, die kantoor van die premier en die departement van samewerkende regering en tradisionele sake (Cogta) sal met die families in verbinding bly om hulle in hierdie moeilike tyd te ondersteun.” Wat om tydens ’n trekstroom te doen? Argieffoto (Foto: NSRI) Lambinon sê wanneer ’n trekstroom ’n persoon beetkry, moet die persoon nie paniekerig raak en teen die stroom probeer swem nie. “Die persoon moet sy of haar kop bo die water hou en met sy of haar arms in sirkelbewegings swem om bo die water te bly. Die persone kan ook op sy of haar rug op die water dryf en die stroom toelaat om hulle die see in te neem. Die persoon moet, indien sy of hy kan, om hulp skree om aandag te trek.” Indien die persoon ’n kans kry om na die strandfront te swem, moet hy of sy parallel soontoe swem en dan die golwe gebruik om terug na die kus te swem, sê Lambinon. Andrew Ingram, bestuurder van verdrinkingsvoorkoming van die NSRI, sê persone wat ’n voorval gewaar waar ’n persoon deur ’n trekstroom ingetrek word, moet dadelik die NSRI se noodnommer 112 of 087 094 9774 skakel. “Die persoon moet nooit tydens ’n reddingspoging in die water gaan sonder om iets saam te neem wat dryf nie. Die NSRI se pienk reddingsboeie is op talle strande beskikbaar sowel as sommige riviere en damme om deur enigiemand in noodsituasies gebruik te word. Branderplanke of lyfplanke is ook goeie keuses om jouself te beskerm en die persoon in die moeilikheid te help as jy besluit om in die water te gaan om te help,” sê Ingram. Waterveiligheid Lambinon vra vakansiegangers om waaksaam te wees in en om groot massas water aan die kus en in die binneland. “Ouers moet ook verseker dat ŉ verantwoordelike volwassene wat kan swem deurlopend oor kinders waak wat in die water baljaar. Volwassenes wat ook nie goed kan swem nie, moet ook nie te diep in massas water swem nie.” Hy waarsku ook dat mense ook nie riviere met sterk strome of ’n brug wat oorstroom is, moet oorsteek nie. Die NSRI doen ook ’n beroep op bootvaarders, roeiers en hengelaars om die NSRI se slimfoontoepassing af te laai en tydens noodgevalle te gebruik. “Bootvaarders moet ook reddingsbaadjies, helderkleurige klere en uitrustings dra wat geskik is vir die verwagte weer en watertemperature, ’n fluitjie byderhand hou en ook seker maak hul selfone is vol gelaai en in waterdigte plastieksakke om hulp te kan ontbied. “Daar moet ook ’n verantwoordelike persoon teenwoordig wees wanneer die bootvaarders vertrek en wat bewus is van hul roetes asook terugkeertyd.”